ועדת הכלכלה, כנסת 23, פרוטוקול מספר 63, 2020-09-09 09:00

אימאן ח'טיב יאסין: בוקר טוב, עליכום ג'מיאן.

אימאן ח'טיב יאסין: הכבוד הוא לי לפתוח את הדיון הזה.

אימאן ח'טיב יאסין: זהו דיון חשוב מאוד ורציני מאוד שמשקף בעיה חשובה מאוד שמעלה צרכים יסודיים של שכבה, של פלח רציני מהעובדים שנפלו, בעיניי, בין הכיסאות.

אימאן ח'טיב יאסין: הם לא ממש עצמאיים ואין להם הכנסות גדולות, ואין להם גם שכירים לשלם להם, והם בעצמם קשורים לענף הראשון שנפגע.

אימאן ח'טיב יאסין: וכנראה, יש סיכוי שיתרומם מהמקום שהוא נמצא בו.

אימאן ח'טיב יאסין: כל עוד אין לנו אפשרות לתיירות חוץ, לפחות שנוכל לנצל את המשאב שייטיב עם כולם, גם עם מורי הדרך, גם עם בעלי העסקים הקטנים שקשורים לענף התיירות וגם עם האזרחים באופן כללי.

אימאן ח'טיב יאסין: אני מברכת את חברי בוועדה, ד"ר אנטאנס שחאדה, שיזם את הדיון החשוב הזה ונותנת לו ולחברי ג'אבר להציג את הדברים.

אנטאנס שחאדה: בוקר טוב, תודה, רפיק אל-עאפיה.

אנטאנס שחאדה: למען האמת אני מעדיף לקצר כדי להשאיר מספיק זמן לאורחים שלנו לדבר ולהציג א הבעיה כי הזמן שלנו מאוד מוגבל.

אנטאנס שחאדה: כבר כשהתחילה הבעיה של הקורונה היה ברור לנו שענף התיירות יהיה הענף שספג מכה קשה מאוד.

אנטאנס שחאדה: אנחנו אמרנו שהתיירות בכל העונה השנה חוסלה כמעט לגמרי.

אנטאנס שחאדה: כפי שאמרה אימאן, זהו הענף הראשון שנכנס למשבר, וכנראה, הוא האחרון שיצא, ואי אפשר לדעת ואין לנו עדיין סימנים מתי זה יקרה אף על פי שמתחילים קצת לחזור, לפתוח את השמיים ולהחזיר את הטיסות.

אנטאנס שחאדה: בין היתר, כמו שאר הענף, מורי הדרך ספגו מהלומה אנושה.

אנטאנס שחאדה: רוב משרדי הנסיעות נסגרו, רוב תיירות הפנים נחסמה ונסגרה לגמרי.

אנטאנס שחאדה: הם נשארו בלי פרנסה, ויש להם בעיות ייחודיות באופן כללי, ועל אחת כמה וכמה מורי הדרך בחברה הערבית.

אנטאנס שחאדה: כי חלק ניכר ממורי הדרך עובדים בחצי משרה או עובדים בעבודה חלקית או עובדים כפרילנסרים במשרדי נסיעות.

אנטאנס שחאדה: ואני יודע שגם ההכנסות שלהם לא היו באותה רמה לפי הממוצע הארצי בגלל כל מיני בעיות שצריך לפתור בחברה הערבית או במשרדי התיירות.

אנטאנס שחאדה: נתקלנו ונחשפנו לבעיה הזו מכיוון שיש כ-800 מורים ומורות דרך שמושבתים לגמרי, רובם ללא הכנסות וללא פיצויים.

אנטאנס שחאדה: הבנתי שחלק קיבלו פיצוי של כ-800 שקל, 1,000 שקל או 3,000 שקל כפיצוי, אבל אלו סכומים מזעריים ביותר שאי אפשר להתקיים מהם.

אנטאנס שחאדה: אפילו אדם בודד לא יכול לחיות מזה.

אנטאנס שחאדה: חלק מהם בגלל שהם חדשים בתחום ולא צברו שנה כמועסקים שכירים אז הם לא זכאים לא לחל"ת ולא לאבטלה; חלק מהם לא יכול לעשות הסבה מקצועית.

אנטאנס שחאדה: זאת אומרת יש פה בעיה שמצריכה טיפול של משרד התיירות ומשרד האוצר והארגון.

אנטאנס שחאדה: אני שמח מאוד שמורי הדרך הערבים הצליחו להתארגן בתוך הארגון הכללי.

אנטאנס שחאדה: אבי עושה עבודה יפה מאוד בארגון וגם מורסי עושים מאמצים גדולים.

אנטאנס שחאדה: אני רוצה שנשמע את הבעיה אבל גם שנציע פתרון.

אנטאנס שחאדה: אני מצפה ודורש ממשרד התיירות, ממשרד האוצר ומשרד הכלכלה שייתנו מענה למצוקה החמורה של פלח אוכלוסייה זו שאף על פי שהוא פלח קטן הוא סובל סבל רב בתקופה הזאת.

אנטאנס שחאדה: תודה רבה, גברתי היושבת הראש.

אימאן ח'טיב יאסין: ג'אבר, אתה רוצה להציג משהו?

אימאן ח'טיב יאסין: ממש בקצרה, שניתן לאורחים זמן.

ג'אבר עסאקלה: בוקר טוב לכולם, אני מברך על הדיון החשוב הזה, אני מברך את חברי אנטאנס שיזם את הדיון.

אנטאנס שחאדה: סליחה, ג'אבר, אנחנו מטפלים בעניין שלושתנו: אני, ג'אבר ויוסף.

אנטאנס שחאדה: רק אחד יכול להגיש את הבקשה לדיון, אבל כל הרשימה המשותפת מטפלת בתחום הזה.

ג'אבר עסאקלה: זה בא בעקבות פגישה שערכנו, יוסף, אנטאנס ואני, עם נציגות מורי הדרך בנצרת.

ג'אבר עסאקלה: הייתה פגישה משמעותית מאוד.

ג'אבר עסאקלה: נחשפנו בה לעומק הבעיה שהם נמצאים בה, ונראה לי שאין צורך להרבות בדברים על מצב ענף התיירות בכלל, אבל מצב מורי הדרך הערבים הוא בכי רע ממש.

ג'אבר עסאקלה: הם לא רק נשכחו ולא רק נפלו בין הכיסאות, אלא אנחנו מדברים על מאות מובטלים ללא כל הכנסה משמעותית.

ג'אבר עסאקלה: הגיע הזמן שנדחף לכיוון פתרון מכבד להם.

ג'אבר עסאקלה: כמובן, אני מקווה, שמהר מאוד נוכל גם לדבר על חזרה לעבודה נורמלית בקרוב.

אימאן ח'טיב יאסין: תודה רבה, חבריי.

אימאן ח'טיב יאסין: אין ספק, הבעיה של הפרנסה היא חשובה מאוד, אבל הבעיה היא גם הרווחה הנפשית של כלל האזרחית במקום הזה.

אימאן ח'טיב יאסין: אליהו מילוא, יושב ראש אגודת מורי הדרך, ייתן לנו תמונה כדי שנבין מה בדיוק המצב וכדי ללמוד קצת על אפשרויות לפתרון.

אימאן ח'טיב יאסין: בבקשה, מר אליהו.

אליהו מילוא: גברתי היושבת ראש, שלום, אני יושב ראש אגודת מורי הדרך.

אליהו מילוא: האיגוד המקצועי שלנו מטפל בכלל מורי הדרך בישראל.

אליהו מילוא: החברים באיגוד שהם מורי הדרך מהחברה הערבית אכן סובלים יחסית הרבה יותר קשה ממורי הדרך - -

אימאן ח'טיב יאסין: כמה מורי דרך ערבים יש?

אליהו מילוא: יש כ-600 ורי דרך רשומים שעברו הכשרות וקיבלו תעודת מורה דרך מוסמך.

אליהו מילוא: בצפון יש קבוצה של כ-350 מורי דרך פעילים; בנגב יש עוד קבוצה של מורי דרך פעילים ויש גם מורי דרך פעילים בירושלים.

אימאן ח'טיב יאסין: תוכל להגיד מה המעמד התעסוקתי שלהם?

אימאן ח'טיב יאסין: עצמאים, שכירים, פרילנסרים?

אליהו מילוא: זה מחולק.

אליהו מילוא: אלו שעבדו בתיירות נכנסת ועבדו כשכירי יום, זאת אומרת, עלו על אוטובוסים והדריכו – הם קיבלו תלוש משכורת, ומכיוון שהם שכירי יום ביטוח לאומי טיפל בהם.

אליהו מילוא: אבל ביטוח לאומי טיפל בהם על פי ההכנסות שלהם, לפי הזמן שהם היו פעילים.

אליהו מילוא: אני רוצה לסבר את האוזן: תיירות נכנסת היא תיירות עונתית.

אליהו מילוא: לא כל השנה יש לנו תיירות נכנסת.

אליהו מילוא: עיקר התיירות – אם זה תיירות צליינית – נעה בתקופת החגים הצליינים; חלק מהתיירות היא תיירות להכרת הארץ, הכרת האוכלוסייה בארץ, והיא מתחלקת לאורך כל השנה.

אליהו מילוא: אבל רובה ככולה היא תיירות V.I.P או F.I.T – קבוצות עצמאיים לחלוטין, שחלק מהן מקבל מענה דרך מורי דרך עצמאיים.

אליהו מילוא: בחברה הערבית יש גם מורי דרך עצמאיים, שעבדו עם חשבוניות.

אליהו מילוא: מעצם היותם פרילנסרים וגם בהתאם לזמן שהם היו פרילנסרים ביטוח לאומי נותן להם שכר זעום של 1,000 שקל, 3,000 שקל כי הוא נותן 60% מהשכר, על פי החוק.

אליהו מילוא: זה גורם להם למצבים קשים.

אליהו מילוא: אני יכול להגיד לך שיש מורי דרך במצוקה שהאגודה וגוף נוסף דואגים להם להכנסה, לחבילות מזון.

אליהו מילוא: הם ממש במצוקה.

אליהו מילוא: יש כ-300 מורי דרך שמקבלים חבילות מזון, שזה כשלעצמו משהו חריג מאוד וקיצוני.

אליהו מילוא: עשינו מאמץ מול משרד החינוך לעשות הסבה אז חלק ממורי הדרך נכנסו לכל מיני קפסולות, של מה שנקרא, מורי דרך "תומכי חינוך".

ג'אבר עסאקלה: אבל זה מספרים קטנים.

אליהו מילוא: זה מספרים זעומים.

אליהו מילוא: בוא נגיד את האמת – אלו מספרים זניחים.

אליהו מילוא: מתוך 300 שביקשו בקשות, בפועל עובדים אולי 100 מורי דרך.

אימאן ח'טיב יאסין: יש תכנית מיוחדת במשרד התיירות?

אימאן ח'טיב יאסין: קיבלתם משהו בנושא הזה?

אימאן ח'טיב יאסין: יש מתווה?

אימאן ח'טיב יאסין: יש משהו באופק?

אליהו מילוא: משרד התיירות עשה סקר בין כלל מורי הדרך, ומהסקר 600 מורי דרך נענו לבקשה לעשות הסבה.

אליהו מילוא: אבל אני לא מדבר על הסבה, אני מדבר על - -

אימאן ח'טיב יאסין: אז אולי נפנה לפיני שני, סמנכ"ל משרד התיירות, שייתן לנו תמונה על המצב הקיים, בבקשה.

פיני שני: בוקר טוב, אנחנו דנים בתעשיית התיירות הנכנסת, וכמו שתיארתם תעשיית התיירות היוצאת והנכנסת נפגעה קשות ממשבר הקורונה וכנראה שהתיירות הנכנסת תהיה גם האחרונה שתתאושש.

פיני שני: תעשיית התיירות היוצאת תתאושש קצת יותר מהר.

פיני שני: אנחנו כבר רואים קצת התאוששות שלה.

פיני שני: הפגיעה בתעשיית התיירות הנכנסת היא בכל העוסקים בה: מורי דרך שבהם אנחנו דנים עכשיו ורבים אחרים: סוכני נסיעות והעובדים בסוכני הנסיעות, מלונות רבים שנתנו שירות בעיקר לתעשייה הנכנסת, אטרקציות, נהגי הסעות וכולי.

פיני שני: אין ספק שיש פגיעה במורי הדרך.

פיני שני: אנחנו במשרד עשינו כמה דברים על מנת לנסות ולהקל את המצב.

אימאן ח'טיב יאסין: כמו מה?

פיני שני: אני אתאר: ראשית דובר על התוכנית של קליטת עוזרי הוראה.

פיני שני: בהמשך, בשבועות הקרובים, לאחר מיון תהיה גם תכנית של הסבה להוראה במימון של משרד החינוך ומשרד התיירות.

פיני שני: מי שייבחר שם יוכל להמשיך לקבל את הקצבאות שלו וללמוד, ובסוף השנה יוכל להיות מורה מן המניין.

פיני שני: מדובר על 100 מורי דרך.

פיני שני: אנחנו עושים את זה בלב כבד, כי בסופו של דבר כמי שהכשיר את האנשים האלה ורוצה לראות אותם בתעשיית התיירות – אנחנו לא רוצים לראות אותם עוברים לעבוד במערכת החינוך.

פיני שני: אנחנו מבינים את המצוקה.

אימאן ח'טיב יאסין: כך שאין מקום לאלה שכבר יש להם הכשרות במערכת החינוך.

פיני שני: לא הבנתי.

אימאן ח'טיב יאסין: יש הרבה מורים מובטלים שאין להם אפשרות לעבוד.

אימאן ח'טיב יאסין: להכשיר אנשים ולהכניס אותם למערכת החינוך זה גם פתרון לטווח ארוך.

אימאן ח'טיב יאסין: אנחנו מצפים לפתרון מידי.

פיני שני: אני לא מנהל את מערכת החינוך.

פיני שני: מערכת החינוך בקשר הדוק איתנו, ואני מניח שהם בוחרים את האנשים שהם יכולים להעסיק כבר עתה.

פיני שני: חסרים להם אנשים.

פיני שני: שאלות למערכת החינוך – אני מציע לשאול אותם.

אימאן ח'טיב יאסין: זאת הייתה הערה.

אנטאנס שחאדה: היא מתכוונת שזה לא פתרון.

יעקב מרגי: ברשותך, אתה מייצג את משרד התיירות.

יעקב מרגי: אתה מציג את הפעולות שנקטתם כדי להקל את המצוקה של מורי הדרך.

יעקב מרגי: אתה שם כמעט את כל כובד המשקל של הפתרונות שלך על הסבה מקצועית לעוזרי הוראה, וזה מבורך - -

פיני שני: עוד לא סיימתי.

יעקב מרגי: בסדר.

יעקב מרגי: היא אומרת בצדק – אם אנחנו מדברים על הפלח הגדול של מורי הדרך באזור הצפון – לידיעתך, באזור הצפון יש מעל 10,000 מורים מובטלים.

יעקב מרגי: אני הורדתי את המספר כי אני יוצא מתוך הנחה, שבגלל הקורונה חלק השתלבו כעוזרי הוראה.

אימאן ח'טיב יאסין: יש בין 12,000 ל-14,0000.

יעקב מרגי: זה פתרון טוב, אבל זה חלקי - -

אימאן ח'טיב יאסין: ולטווח ארוך.

יעקב מרגי: - - וזה לא מתאים לכולם.

יעקב מרגי: לכן ההערה שלה הייתה במקום.

פיני שני: חס וחלילה לי להעיר אם ההערה במקום או לא.

פיני שני: אני כבר אומר: הפתרונות שאנחנו מציעים, אין בהם כדי לתת מענה כולל לבעיה.

פיני שני: הבעיה היא חמורה, כמו בהרבה מגזרים במשק.

פיני שני: הלוואי שהייתי יודע להגיד פה מחר בבוקר שאנחנו מעסיקים את כל מורי הדרך ואת כל תעשיית התיירות.

פיני שני: במקביל כבר במהלך הקיץ, בחודשים יולי ואוגוסט, בתקציב המוגבל שיש לנו – כי להזכירכם לא אושר תקציב למדינה – יזמנו יחד עם רשות הטבע והגנים במימון שלנו סיורים שבהם הועסקו אך ורק מורי דרך.

פיני שני: הצענו סיורים חינם לקהל הרחב, ומורי דרך עבדו בהם.

פיני שני: אני יודע שזה פתרון חלקי ומוגבל, אבל זה התקציב שעומד לרשותנו.

אימאן ח'טיב יאסין: יש נתונים באחוזים?

ג'אבר עסאקלה: אתה יודע כמה מורי דרך ערבים השתמשו באופציה הזו?

פיני שני: אני לא יודע להבדיל בין ערבים ליהודים.

אנטאנס שחאדה: בדוק עכשיו עם מורסי.

אימאן ח'טיב יאסין: אבל זה הנושא.

פיני שני: אני יכול להגיד, שכמובן, לא בחרנו אותם על סמך דתם.

פיני שני: אנחנו לא בחרנו אותם – רשות הטבע והגנים בחרה אותם.

פיני שני: נעשה מאמץ להעסיק את כולם.

פיני שני: מעבר למה שתיאר פה אלי בנוגע לסיוע או הגמלאות והקצבאות של ביטוח לאומי, אנחנו עובדים בימים אלה על מתווים שיאפשרו להעיר את התעשייה מחדש.

פיני שני: יש לנו כבר סיכום עם משרד הבריאות ואנחנו מחכים לשינוי התקנה שתאפשר כניסת זרים לישראל.

פיני שני: ואז יוכלו להגיע לכאן תיירים בקבוצות ממדינות ירוקות.

פיני שני: המתווה הזה מוכן ומאושר.

פיני שני: אנחנו מחכים לאישור סופי של שר הבריאות, וכמובן לאישור הקבינט שיאפשר כניסת זרים.

פיני שני: זה יהיה הפתרון הטוב יותר למחלה הזאת, שנאפשר לאנשים לעבוד ולהתפרנס ולא כל מיני סוגים של קצבאות או עבודות יזומות.

פיני שני: מתווה נוסף שמתגבש ואמור להיות מאושר עוד לפני מתווה הקבוצות הוא המתווה לכניסת אנשי עסקים שגם חלקם יעסיקו מורי דרך.

פיני שני: זה פחות ממוקד במורי הדרך, אבל יגידו פה חבריי מורי הדרך שגם איתם הם עוסקים.

פיני שני: וכמובן, אנחנו נערכים להחזרת פעולת השיווק בחו"ל כדי להביא לפה את התיירים.

פיני שני: ברגע שזה יתאפשר, להערכתנו נצטרך למצוא את הפתרון של אנשים זרים שנכנסים למדינת ישראל על אף מגפת הקורונה.

ג'אבר עסאקלה: סלח לי, אדוני, שאני מתפרץ, אני מתנצל.

ג'אבר עסאקלה: אתה אומר: "אני מקווה" ו"אולי יקרה".

ג'אבר עסאקלה: אבל עד אז – מחודש מרץ ועד שזה ייגמר, מה האנשים האלה יעשו?

ג'אבר עסאקלה: יש לכם תכנית לתמוך בהם?

ג'אבר עסאקלה: יש לכם תכנית להסב מקצוע?

ג'אבר עסאקלה: יש לכם משהו להציע להם?

אימאן ח'טיב יאסין: הוא כבר דיבר על הסבה מקצועית, אבל אנחנו מתכוונים לפתרונות מיידים.

פיני שני: בתקציב שעומד לרשות משרד התיירות, נכון להיום, שנת "האין-תקציב", אין לנו יכולות להסב למקצועות אחרים.

פיני שני: מה גם שאני לא בטוח שבמקצועות אחרים יש בהכרח ביקוש לזה.

פיני שני: לצערי, המגפה הזאת גובה מחיר כבד מאוד, ולא בהכרח יש לי פתרון למצוא תעסוקה למאה אחוז - - -

ג'אבר עסאקלה: אז למי יפנו, לאו"ם?

פיני שני: אנחנו מוכנים בהחלט לשמוע.

אימאן ח'טיב יאסין: המסר הועבר, והתמונה ברורה.

אימאן ח'טיב יאסין: ברשותכם, נשמע מנציג מורי הדרך מר מורסי בשתי דקות מה הדרישות, ואיך אתם חושבים שאפשר לעזור לכם?

אימאן ח'טיב יאסין: תציג את עצמך בפני כולם.

מורסי היגא: אני מורסי היגא, נציג פורום מורי הדרך הערבים.

מורסי היגא: אני גם חבר הנהלה באגודת מורי הדרך.

מורסי היגא: אני נציג פה של כל מורי דרך מהחברה הערבית.

מורסי היגא: אני שוב מברך את אלי מלול ויש גם חבריי בזום.

אימאן ח'טיב יאסין: מורסי, יש לך שתי דקות.

מורסי היגא: אני עובר מיד על הנקודות.

מורסי היגא: ישבנו וחיברנו נקודות מדויקות איך פותרים את הבעיה שלנו:

מורסי היגא: פיצוי מלא לכל מורי הדרך המובטלים, כי העבודה שלנו בתחום התיירות היא עונתית ולא יציבה.

מורסי היגא: ב', העצמה מקצועית ולא הסבה מקצועית; העצמה מקצועית לכלל מורי הדרך, שבינתיים ילמדו משהו ויכינו את עצמם עד שהתיירות תחזור לארץ במקצועות, כמו: שפות או כל מיני דברים שאפשר ללמוד ולהכין את עצמם.

מורסי היגא: זה יהיה כמו ההסבה המקצועית של הביטוח הלאומי; ג', ארצנו יפה מאוד.

מורסי היגא: יש בה מלא מקומות, והיא עשירה בהיסטוריה, ואפשר לטייל וליהנות מכל אזוריה.

מורסי היגא: מכאן אני קורא לעידוד תיירות הפנים שייעשה במימון ממשלתי.

מורסי היגא: הממשלה תסבסד את מערך ההדרכה והנסיעה ובכך אנחנו מניעים את גלגלי הכלכלה.

מורסי היגא: אנחנו מפעילים את הנהגים, את האוטובוסים, את העסקים, את החנויות, את שמורות הטבע וכך אנחנו יכולים להוציא הרבה אנשים מאבטלה.

אימאן ח'טיב יאסין: זה בדיוק מה שרציתי, ששר התיירות ידבר על זה.

אימאן ח'טיב יאסין: אנחנו לקראת חגים ואו-טו-טו גם חג המולד והרבה אנשים עוסקים סביב זה.

מורסי היגא: שלחנו את המכתב וביקשנו במדויק שנצרת תהיה גם מרכז של תיירות.

מורסי היגא: אנחנו קיבלנו מכל התכנית הזו בנצרת 40 סיורים מודרכים, ומהחברה הערבית הייתה רק מורת דרך אחת.

אימאן ח'טיב יאסין: תודה, מר מורסי.

אימאן ח'טיב יאסין: ניתן למר יונתן שפירא להציג את המצגת על המצב ומה אפשר לעשות, בקצרה.

יונתן שפירא: תודה רבה לכבוד היושבת ראש ותודה רבה ליושב ראש הוועדה, חבר הכנסת מרגי - -

יעקב מרגי: תודה גם ליוזמים, זה יותר חשוב.

אנטאנס שחאדה: לצערי, זה קורה הרבה פעמים, שכאשר הנושא נוגע לחברה הערבית כמעט רק חברי כנסת ערבים משתתפים בדיון.

אימאן ח'טיב יאסין: נכון.

אימאן ח'טיב יאסין: תודה, הנה גם יבגני הגיע.

אנטאנס שחאדה: חוץ מהיושב ראש.

אנטאנס שחאדה: אה, סליחה.

יבגני סובה: אני כבר שומע הרבה דברים, תאמין לי.

אנטאנס שחאדה: מתי הגעת?

אנטאנס שחאדה: בוקר טוב.

אנטאנס שחאדה: רק תציג את עצמך, מי כבודו?

יונתן שפירא: אני יוני שפירא, אני יושב ראש אגודת "מורשת דרך" שזוהי אגודת מורי דרך שעוסקת אך ורק בתיירות נכנסת.

יונתן שפירא: אנחנו, כמובן, נפגענו באופן הקשה ביותר.

יונתן שפירא: אני רוצה, קודם כול, להגיד תודה לקולגה שלי באגודת מורי הדרך אלי מלול, שהציג את המצב הקשה שמתאפיין בחוסר הכנסות מדמי אבטלה וביטוח לאומי – מעט מאוד קיבלו; וגם חוסר ובעיה במיצוב ואופק תעסוקתי.

יונתן שפירא: ואנחנו רוצים גם לבוא עם פתרון.

יונתן שפירא: יש לי פה מצגת קצרה.

יונתן שפירא: ננסה לעבור עליה במהירות.

יונתן שפירא: תוכלי לעבור לשקף הראשון.

אימאן ח'טיב יאסין: נעבור על הדברים החשובים ביותר.

אימאן ח'טיב יאסין: שמענו את הסקירה – נעבור על הדברים הענייניים מפאת קוצר הזמן.

יונתן שפירא: יש כ-8,000 מורי דרך, רק כמחציתם עובדים.

יונתן שפירא: אני רוצה לציין שהשותפים שלנו מורי הדרך מהחברה הערבית החברים באיגודים למיניהם – אנחנו הסקטור היחידי שיש בו יהודים, מוסלמים, נוצרים, דרוזים ואחרים, יש גם חרדים - -

ג'אבר עסאקלה: יש ערבים ויהודים.

יונתן שפירא: יהודים, ערבים ונוצרים.

אימאן ח'טיב יאסין: מכל הקשת של אזרחי ישראל.

אימאן ח'טיב יאסין: זה עדיף.

יונתן שפירא: מכל הקשת הפוליטית.

יונתן שפירא: אין אצלנו שום הבחנה בין אישה לגבר ושום הבחנה בגיל.

יונתן שפירא: כלומר, לי עם 40 שנות ותק יש אותה הכנסה כמו למי שיש שנתיים ותק.

יונתן שפירא: לדעתי, זה לזכותנו.

יונתן שפירא: אנחנו הסקטור היחידי שמכסה את כולם.

יונתן שפירא: אנחנו ייחודיים ואת זה אתם גם ראיתם, אנחנו לא בחל"ת - -

אימאן ח'טיב יאסין: אדוני, תנסה לגשת לדברים הנחוצים מפאת קוצר הזמן כי את הסקירה יש לכולנו, וכבר שמענו את הבעיות.

אימאן ח'טיב יאסין: מהן הדרישות?

יונתן שפירא: מה אנחנו דורשים?

יונתן שפירא: אנחנו דורשים תקציב וקרן לאומית לשיווק ולהתנעת התיירות.

יונתן שפירא: זה לאו דווקא רק מורי דרך – אנחנו בראש הפירמידה.

יונתן שפירא: ציין את זה חברנו פה, משה: ברגע שאנחנו מתחילים להדריך, אז האוטובוס נוסע, ואתרי התיירות עובדים, הגלריות, המסעדות והלינה.

יונתן שפירא: כלומר אנחנו בראש הפירמידה.

יונתן שפירא: יפעילו אותנו - -

יעקב מרגי: אתה מחטיא את המטרה.

יונתן שפירא: סליחה?

יעקב מרגי: התחלת טוב ופנית ל"אנחנו".

יעקב מרגי: צריך להתניע את תיירות הפנים.

יעקב מרגי: ברגע שתהיה תיירות פנים אז אתה תעבוד, האוטובוס יעבוד וכולם יעבדו.

יונתן שפירא: בדיוק.

יונתן שפירא: על זה מדובר.

יעקב מרגי: לא.

יעקב מרגי: אל תוריד את זה ממשרד התיירות – צריך להתניע את תיירות הפנים.

יונתן שפירא: צריך להתניע את תיירות הפנים.

יונתן שפירא: בתיירות הפנים אנחנו יכולים לחולל - -

אנטאנס שחאדה: בתנאי שלא יהיה סגר.

יונתן שפירא: - - פי שלושה וחצי הכנסות בתיירות על כל סובסידיה לאוטובוס ולמורה דרך.

יונתן שפירא: יש לנו פה מתווה כלכלי.

יונתן שפירא: אוטובוס ומורה דרך ייצאו – תהיה השקעה של 150 שקל – נקבל 450 שקל הוצאות תיירות.

יונתן שפירא: זה יתניע את התיירות, ויכולים להחזיר 10,000 איש למעגל העבודה אם יתניעו את התיירות.

יונתן שפירא: לזה צריך קרן.

יונתן שפירא: למה אנחנו דורשים קרן?

יונתן שפירא: יגידו: קיבלו אחרים קרנות.

יונתן שפירא: יש 25,000 עסקים תיירותיים זעירים, בעיקר בפריפריה, שיש בהם בין אחד לחמישה עובדים.

יונתן שפירא: זה כולל הצימרים, האטרקציות, ההפעלות, הריינג'רים והג'יפים והמסעדות והגלריות – כל אלה שקופים לממשלה.

יונתן שפירא: לצערנו, מי שקיבל כסף הם המלונות, הסוכנים וחברות התעופה, שהם בעלי ההון והם נפגעו קשה כלכלית.

יונתן שפירא: אבל הם לא הסיבה לתיירות.

יונתן שפירא: תיירות הפנים יוצאת בגלל החוויה, התיירות הנכנסת באה בגלל החוויה.

יונתן שפירא: מי שמחולל את החוויה זה דרך מורי הדרך: כל האטרקציות, כל הפעילויות.

יונתן שפירא: תייר לא מגיע על כיסא במטוס, תייר לא מגיע לחדר במלון.

יונתן שפירא: הוא מגיע בשביל לחוות את ארץ הקודש, להסתובב בנצרת, להסתובב בירושלים, לחוות את המקומות הקדושים.

יונתן שפירא: את זה מורה הדרך עוזר לחולל, ולכן צריך להתניע את התיירות של ה-25,000 עסקים שאנחנו חלק מהם.

יונתן שפירא: כל מורה דרך זה כל אחד לעצמו.

יונתן שפירא: בתוך הדבר הזה יש לנו פה איזושהי גיבנת שאני חייב להציג אותה פה.

יונתן שפירא: כביכול ניתן לנו פתרון לפני שבוע: הייתה החרגה בצו סיווג מעסיקים – שאנחנו כולנו עובדים כשכירי יום – שמי שבעל רכב אשכול רכב תיירות אינו זכאי לאבטלה.

יונתן שפירא: בסך הכול מדובר על מדובר על 600-550 איש.

יונתן שפירא: לשמחתי, אני חייב לציין שמר מאיר שפיגלר, מנכ"ל הביטוח הלאומי, יחד עם השר איציק שמולי, הצליחו לשנות את זה ולהוציא את ההחרגה הזו.

יונתן שפירא: כלומר גם בעלי רכב אשכול זכאים.

יונתן שפירא: האוצר חישק אותם ואמר: לא – זה מ-1 בספטמבר, אבל אתם יכולים רק עכשיו להתחיל לרכוש אכשרה, כלומר, רק בעוד חצי שנה תתחילו להגיש אבטלה.

יונתן שפירא: אז אנחנו נהיה מובטלים שנה לפני שאפשר יהיה להגיש.

יונתן שפירא: מה יקרה אם יבוא תייר בעוד חצי שנה?

יונתן שפירא: פתאום יגידו: יש לכם עבודה, אתם לא יכולים לקבל דמי אבטלה.

יונתן שפירא: יש פה בעיה שביטוח לאומי מתמודד איתה ולא יודע איך לפתור אותה.

יונתן שפירא: הפתרון הוא בידי האוצר ושר האוצר.

אימאן ח'טיב יאסין: התמונה ברורה.

אימאן ח'טיב יאסין: אנחנו נפנה לנציג האוצר עומרי בן-חורין.

אימאן ח'טיב יאסין: אולי הישועה תבוא משם.

אימאן ח'טיב יאסין: לפני כן אני רוצה להעלות את הדרישה לפטור מאגרת הרישוי לשנה הבאה כיוון שהשנה כל מורי הדרך כמעט לא עבדו.

אנטאנס שחאדה: אולי יש לכם עוד דרישות ספציפיות מהאוצר?

פיני שני: הדרישה פה היא לא מהאוצר.

פיני שני: הנושא הזה מטופל ויגיע לשולחן הוועדה.

אימאן ח'טיב יאסין: לא רק הדרישה הזאת.

אימאן ח'טיב יאסין: זאת דרישה אחת, אז אני שמחה כי אתה אומר שהדרישה של הרישיונות טופלה ויש אישור?

פיני שני: לא אמרתי שהיא טופלה, אמרתי שהיא מטופלת.

פיני שני: זה בתהליך, זה יגיע, זה תקנות.

פיני שני: זה צריך להיות מוסכם פה בוועדה.

אנטאנס שחאדה: אנחנו מדברים גם על החל"ת, גם על הפיצוי – על כל מרכיבי הפיצוי, לא רק האגרה.

אימאן ח'טיב יאסין: מר עומרי איתנו בזום?

עומרי בן-חורין: שלום, בוקר טוב, אני מודה על הדיון.

עומרי בן-חורין: לפעמים אנחנו עוסקים ברמת המקרו גם ברוח ישיבת הממשלה שהייתה אתמול ותמשיך היום, אבל צריך לרדת לרמת המיקרו ולנושאים הפרטניים כי כשמסתכלים למעלה ועושים את ההסדרים הגדולים לא תמיד מכסים את כל החורים הקטנים ברשת.

עומרי בן-חורין: אתחיל מהסוף, כי זה מתחבר למה שפיני אמר בנושא של האגרות.

עומרי בן-חורין: משרד התיירות פנה בימים האחרונים, ואני לא רואה סיבה שלא נעשה את מה שנדרש.

עומרי בן-חורין: זה תהליך בירוקרטי שצריך לקרות, ולדעתי, זה גם אמור להגיע לאישור הוועדה.

יעקב מרגי: מתי זה אמור להגיע לוועדה?

יעקב מרגי: משרד התיירות, מתי זה אמור להגיע לכאן?

פיני שני: זה יגיע לפני הדרישה לחידוש הרישיון.

אנטאנס שחאדה: איזו ועדה?

אנטאנס שחאדה: לוועדת הכלכלה?

פיני שני: לוועדת הכלכלה.

עומרי בן-חורין: זה צריך להגיע לוועדת הכלכלה, למיטב הבנתי.

יעקב מרגי: אנטאנס, לפעמים השאלות הן מיותרות.

יעקב מרגי: חכה, סבלנות.

יעקב מרגי: כשאתה אומר "לפני דרישת האגרה" – זה תאריך קבוע לכולם?

פיני שני: כן.

פיני שני: בסוף השנה מורי הדרך מתבקשים לחדש את הרישיון.

פיני שני: אני מאוד מקווה שנגיע לזה.

עומרי בן-חורין: עד סוף השנה.

יעקב מרגי: סוף השנה הקלנדרית, האזרחית?

פיני שני: כן.

יעקב מרגי: תודה.

עומרי בן-חורין: משרד התיירות פנה בזמן כדי לוודא שלא נעשה את התיקון הזה בדיעבד או באופן שלא ייתן את המענה שאותו הוא רוצה.

עומרי בן-חורין: במובן הזה הפנייה שלהם הייתה, לשיפוטי, לפחות, בלוחות הזמנים הנכונים.

עומרי בן-חורין: הדבר השני לפני שאדבר על הדברים הכלליים, לגבי רכב אשכול והדבר שנאמר בסוף הדברים – האישור לתת מענקים או זכאות למי שיש לו רכב אשכול – הבעיה היא ממתי מתחילים לספור.

עומרי בן-חורין: במסגרת ההכנה לדיון קיבלתי את הטענה הזאת רק אתמול, אז אני עוד צריך לבדוק.

עומרי בן-חורין: אין לי תשובה למה ההסדר הזה נעשה כמו שהוא ואנחנו נחזור לוועדה עם תשובה לגבי הדבר הזה.

יעקב מרגי: עמרי, בדיקתך ותשובתך גם לוועדת הכלכלה.

עומרי בן-חורין: ודאי.

עומרי בן-חורין: זה מה שהתכוונתי, שאני אחזור לוועדה כי אין לי כרגע תשובה.

עומרי בן-חורין: אתמול בהכנה לוועדה הבנתי שזאת בעיה אבל עדיין לא קיבלתי תשובה למה.

עומרי בן-חורין: כי ספציפית לא עסקתי בנושא המענקים.

יעקב מרגי: באופן רוחבי, אם אני מתחבר קצת למה שפיני אמר, בסופו של דבר הפתרון יהיה להחזיר גם את תיירות החוץ וגם את תיירות הפנים.

יעקב מרגי: נאמר פה לפני כמה דקות – אני לא זוכר על-ידי מי – שבאוגוסט תיירות הפנים מחזירה את היקף ההשקעה בה.

יעקב מרגי: אני שם את זה בצד כרגע.

יעקב מרגי: ברגע שלאנשים הייתה אפשרות לטייל הם טיילו.

יעקב מרגי: באוגוסט ראינו מספר מאוד גבוה של מטיילים ואתרי תיירות שהיו פתוחים.

יעקב מרגי: נכון, לא הכול היה פתוח ולא כל המלונות היו פתוחים.

יעקב מרגי: מי שהיה פתוח נהנה מתפוסות ומהיקף תנועה מאוד רחב כי רצו את זה.

יעקב מרגי: זה שאנשים מעדיפים לטייל בצורה מסוימת זה בסדר ולגיטימי מבחינתם.

יעקב מרגי: זה אולי משרת פחות אוכלוסייה כזאת או אחרת אבל כשנתנו לאזרחי את האפשרות לטייל באוגוסט זה קרה.

יעקב מרגי: מה יקרה אחרי החגים זאת שאלה שאנחנו לא יודעים לענות עליה באופן מלא גם בגלל התחלואה וגם בגלל תיירות החוץ – אם היא תחזור או לא.

יעקב מרגי: אנחנו מקווים שהיא תחזור.

אימאן ח'טיב יאסין: מקווים שהיא תחזור, אבל נסתכל בחיוב ונשאל, האם משרד האוצר מתכוון להשקיע במתווה מסוים בתקופת החגים?

אימאן ח'טיב יאסין: נקווה שבתקופת החגים תהיה אפשרות לתיירות פנים.

עומרי בן-חורין: את תקופת החגים אפשר להקביל לתקופת אוגוסט: אם אנשים בחופשה והם יכולים לטייל הם עושים את זה, כמו שראינו באוגוסט - -

אימאן ח'טיב יאסין: הם עושים את זה.

אימאן ח'טיב יאסין: מה משרד האוצר מוכן לעשות למען זה?

עומרי בן-חורין: - - בעיקר כי אין להם אופציה אחרת – לטייל בחו"ל, או לפחות האופציה הזאת מאוד מצומצמת.

עומרי בן-חורין: לכן אם מישהו צריך להיות מוטרד זה לאו דווקא מתקופת החגים אלא אולי מהתקופה שאחריה שאז אנשים אמורים לחזור לעבודה, והסבירות שהם יטיילו היא נמוכה יותר.

יעקב מרגי: עומרי, מה שמעניין אותי כחבר ועדה זה האם משרד התיירות הגיש לכם תכנית שדרוש מימון לצורך עידוד תיירות הפנים במשבר הקורונה?

יעקב מרגי: זה מה שצריך לדעת, מבחינתי.

עומרי בן-חורין: יש דיונים גם במסגרת אישור התוספת לתקציב, והיו הסכמות עם משרד התיירות.

עומרי בן-חורין: אני מניח שמשרד התיירות יציג את זה לא בדיון הזה.

עומרי בן-חורין: ניתנו תוספות תקציביות - -

אימאן ח'טיב יאסין: אז אנחנו צריכים דיון נוסף בשביל זה.

עומרי בן-חורין: יכול להיות שמה שמשרד התיירות יחליט לעשות עם התקציב – בין סיורים של מורי דרך ובין שיווק – אני מניח שזה גם ייגזר מהמצב בפועל.

עומרי בן-חורין: אם הוא יראה לנכון שאפשר ויש דרך לשיווק כדי להביא ישראלים, אז הוא יעשה את זה.

יעקב מרגי: עומרי, אני רוצה לדייק, ברשותך.

יעקב מרגי: אתה עונה לי תשובה סטנדרטית של דיוני תקציב.

יעקב מרגי: זה מקובל עליי ואני מבין אותך וזה לגיטימי שמשרד התיירות קובע את סדרי העדיפות.

יעקב מרגי: אני שאלתי שאלה ממוקדת: מאז פרוץ המשבר – גל ראשון, גל שני – האם משרד התיירות ביקש מימון או תקציב לתכניות עידוד תיירות הפנים בעת המשבר?

עומרי בן-חורין: משרד התיירות ואנחנו מנהלים שיח שוטף עבור מגוון של פעולות שמשרד התיירות סבר שצריך לעשות.

עומרי בן-חורין: כמו כל משרד אחר בסוף יש תעדופים, יש הסכמות בין שרים וגם יש מה שאפשר לעשות.

עומרי בן-חורין: בסוף יש גם תקציב מוגבל, לצערנו.

עומרי בן-חורין: בחלק מהדברים ניתנו במסגרת תכנית האצה שאושרה בממשלה, וחלק מהדברים, אני מניח, שמשרד התיירות יעשה מכאן והלאה בהתאם לדרך שבה מצב התחלואה מתפתח.

עומרי בן-חורין: אם יהיה עדיף בתקציבים שיינתנו לעבוד על תיירות פנים אז אני מניח שלשם זה יכוון.

עומרי בן-חורין: אם לא יהיה ערך בשיווק בחו"ל כי אף אחד לא יכול להגיע, אני מניח שתקציבים לא יופנו לשם.

עומרי בן-חורין: לכן קשה לי להגיד בדיוק מה הם יעשו ולאיזה מקום הם יכוונו את זה.

עומרי בן-חורין: בחלק מהמקומות היו שינויים – כן קמפיין תיירות פנים, לא קמפיין תיירות פנים.

עומרי בן-חורין: ראינו שבאוגוסט אנשים יצאו לא בגלל קמפיין או לא, אלא כי פשוט הייתה להם האופציה.

עומרי בן-חורין: מה יקרה באוקטובר?

עומרי בן-חורין: צריך לחכות ולראות.

עומרי בן-חורין: אני רוצה לגעת בחלק שאיתו התחלתם כי זאת נקודה חשובה.

עומרי בן-חורין: רשת הביטחון הכלכלית ששר האוצר הציג וועדת הכספים אישרה נועדה לתת מענה רחב, מקיף ומתכלל גם לעסקים, גם לעצמאים וגם לשכירים.

עומרי בן-חורין: ניסו לתת שם פתרון לכל החורים.

עומרי בן-חורין: חלק מהאנשים שיושבים כאן בדיון – ראיתי בדיונים את יוסי פתאל – ניתן להם מענה גם בדיונים כדי לסגור חורים שהיו אולי בהתחלה.

עומרי בן-חורין: ואם יש חורים שעדיין נשארו – אני לא יודע אם אפשר לפתור אותם עדיין, אבל אפשר לעשות מאמץ כדי לנסות לראות איך.

עומרי בן-חורין: בסוף הכללים הם ברורים: זה שלא מקבלים 100% זה היה תמיד נכון גם לשכירים וגם לעצמאים.

עומרי בן-חורין: אבל אם יש הטיה כלפי מטה, והיא סיסטמתית אז אולי יש בעיה כללים אז אנחנו - - -

אימאן ח'טיב יאסין: תודה, מר עומרי.

ג'אבר עסאקלה: אני חייב להגיד שלא קיבלנו אפילו תשובה אחת.

אימאן ח'טיב יאסין: כלום, אין תשובות.

אימאן ח'טיב יאסין: לכן התשובה העיקרית צריכה לבוא מכיוון משרד התיירות.

אימאן ח'טיב יאסין: אנחנו רוצים שמר פיני יגיד לנו מה בדיוק מתכוונים לעשות בצעדים קונקרטיים כדי לתת פתרון במצב הזה.

אימאן ח'טיב יאסין: אנחנו הולכים סחור-סחור.

אימאן ח'טיב יאסין: מה ששמענו פה זה רק את התמונה, לא משהו אחר.

אימאן ח'טיב יאסין: את התמונה אנחנו כבר יודעים.

אימאן ח'טיב יאסין: ברשותכם, אני רוצה לשמוע שוב ממשרד התיירות מה הוא חושב לעשות נקודתית כדי לתת פתרון ולא לטווח ארוך.

אימאן ח'טיב יאסין: הטווח הארוך מאוד חשוב אבל בינתיים אנשים צריכים גם להתקיים ולחיות בכבוד.

פיני שני: כאמור, תקציב המדינה שאתמול נדונו חלקים ממנו מעובד בימים אלה.

פיני שני: שאיפתנו תהיה, כמובן, לתת מענה החמור מאוד שהולך להיות פה אחרי חג הסוכות, בין השאר בהנעה לטייל של השוק המוסדי בישראל וועדי עובדים, וכנראה, גם בקמפיינים לקידום תיירות הפנים לכלל האזרחים.

יעקב מרגי: אם אני מבין, אתה מודיע פה לוועדה שמשרד התיירות עובד על תכנית שתהיה מגובה באותה תוספת של 11 מיליארד לתקציב המדינה לעידוד תיירות הפנים.

אנטאנס שחאדה: המוסדית.

אנטאנס שחאדה: זה חשוב.

מאיר כהן: אתה תבוא לוועד עובדים ותגיד לו: אני אשפה אותך ביום טיול כשהמדריכים הם מדריכי פנים?

פיני שני: אני לא בטוח.

מאיר כהן: ועדי עובדים לא ייקחו טיולי פנים.

מאיר כהן: ועדי עובדים ייסעו לאילת ולבתי מלון.

מאיר כהן: אם אתה משפה אותם זה יקרה, אם אתה לא משפה אותם זה לא יקרה.

פיני שני: אני לא בטוח שכל ועדי העובדים – אני לא אמרתי - -

מאיר כהן: אני מבין קצת בוועדי עובדים.

מאיר כהן: אני לא מכיר ועד עובדים שירצה לטפס לארבל או לכנסיה – נו, באמת.

פיני שני: התשובה היא: לא מדויק.

מאיר כהן: טוב.

פיני שני: אני אענה.

פיני שני: אתה שואל אותי ולא נותן לי הזדמנות להשיב.

פיני שני: אתה צודק שחלק מוועדי העובדים ייסעו לאילת ואין שום פסול.

פיני שני: אני מגנה את מה שאמר פה יוני שפירא, שלצערנו רק בתי המלון קיבלו סיוע.

פיני שני: בתי המלון הם כלי חשוב שמעסיק עשרות אלפי עובדים.

פיני שני: לא צריך לפסול אף אחד.

מאיר כהן: רק שיורידו קצת את המחירים.

פיני שני: אני לא נכנס לעניין של מחיר, זה לא תפקידה של הממשלה.

פיני שני: מחיר זה אינדיקציה לביקוש.

פיני שני: בתי המלון היו מלאים.

פיני שני: כנראה, היה מי שמוכן לשלם עבור זה.

פיני שני: ראינו מה קרה אתמול כשהיה איום לסגור את אילת ואיזה חשש היה לכלכלת העיר אילת - -

מאיר כהן: אדוני, אתה יכול לחזור לתשובה.

פיני שני: אני חוזר לתשובה.

פיני שני: אני בהחלט חושב שחלק מוועדי העובדים יצטרכו לקבל סיוע כלכלי וחלק יצטרכו דחיפה מורלית של כולם: של השרים, של משרדי הממשלה ושל חברי הכנסת כדי לעודד - - - ולא בהכרח גם כל העובדים ירצו להתכנס באילת או בים המלח במקום סגור.

אימאן ח'טיב יאסין: תודה.

יונתן שפירא: גברתי, אפשר להגיד משהו בקצרה?

אימאן ח'טיב יאסין: ממש בקצרה כי אנחנו לקראת סיום וצריך להספיק עוד משהו: הגברת של מאהל המחאה והסיכום.

יונתן שפירא: הכנו מתווה מההיגיון שאומר שהאוצר משלם 40 מיליון שקל אבטלה לענף התיירות.

יונתן שפירא: אם הוא ייקח ב-40 מיליון שקל ויסבסד בכסף הזה אוטובוס, מדריך, כניסה לאתר, ואת השאר ישלם אותו משתתף מחיר סמלי של 40 שקל אנחנו מזיזים מיליון תושבים מהמדינה ב-40 מיליון שקל בחודש.

יונתן שפירא: הכסף קיים.

יעקב מרגי: מכובדי, אולי אתה לא מבין, זה מה שאנחנו מנסים פה לסחוט – לסחוט את הלימון ולחלוב את הפרה.

יעקב מרגי: המשרד האחראי שאמור לעשות מה שאתה אומר זה משרד התיירות.

יעקב מרגי: אם משרד התיירות יראה לנכון ויאמר שזאת הבשורה ויידע להעריך את זה ולתמחר את זה ויבוא להנהלת משרד האוצר ויבקש את השיפוי, זה יקרה.

יעקב מרגי: אם מר פיני לא יבקש זאת בתכנית העבודה – זה לא יהיה.

יעקב מרגי: אל תנסה למצוא את מקורות המימון במקום אבטלה או לא.

יעקב מרגי: לא מטפלים בעוולה ביצירת עוולה אחרת.

יעקב מרגי: לא פוגעים לא בבתי המלון ולא בשום דבר – אנחנו צריכים את כולם.

יעקב מרגי: זה לא בא על חשבון אף אחד אחר.

יעקב מרגי: הפתרון הוא שהמשרד הייעודי מבין את המצוקה, מכין תכנית עבודה וחותר למגע עם האוצר ועם מי שצריך כדי לקיים אותה.

יעקב מרגי: פיני גם יכול לבוא ולומר: יש לי צרות גדולות יותר, מורי הדרך לא - - - העבודה שלי.

פיני שני: אני אענה.

פיני שני: זה בהחלט מבחן העבודה.

פיני שני: מה שאתה מתאר קרה.

פיני שני: כמו שגם אמר עומרי אנחנו בשיחות בנושאים שונים, בין השאר גם על הנושאים האלה.

פיני שני: כשנבין במדויק מה הנתח התקציבי שהוקצה לנו לשנת 2020 נדע לתעל את זה גם לפי סדרי עדיפות.

יעקב מרגי: צריך לומר את זה.

יעקב מרגי: למה לחלוב?

אימאן ח'טיב יאסין: תוכל לתת לנו תאריך משוער?

פיני שני: לא.

פיני שני: את יודעת להגיד מתי התקציב יגיע אלינו?

פיני שני: אני לא יודע.

פיני שני: כשיהיה תקציב תהיה תכנית.

יעקב מרגי: אבל יש פה אמירה.

יעקב מרגי: לצערי הרב, לקח קצת לחץ פיזי מתון לסחוט.

יעקב מרגי: יש פה אמירה שברגע שיהיה תקציב תהיה תכנית.

אימאן ח'טיב יאסין: חשוב לנו גם לשמוע את קולן של הנשים שנמצאות בתוך הסערה הזאת.

אימאן ח'טיב יאסין: מורת הדרך מונא אבו אלעסל נמצאת איתנו בזום?

אימאן ח'טיב יאסין: תציגי את עצמך.

אימאן ח'טיב יאסין: לרשותך שתי דקות.

אימאן ח'טיב יאסין: תעלי את הדרישות.

אימאן ח'טיב יאסין: תפתחי את המיקרופון, בבקשה.

אימאן ח'טיב יאסין: המיקרופון לא עובד.

אימאן ח'טיב יאסין: נעבור לאלנה דרובצ'בסקי, מנהלת מאהל המחאה.

אימאן ח'טיב יאסין: נשמע אותה ואחר כך נחזור למונא.

אימאן ח'טיב יאסין: אלנה נמצאת?

אימאן ח'טיב יאסין: יש לך שתי דקות להעלות דרישות ודברים קונקרטיים, בבקשה.

אלנה דרובצ'בסקי: אני אלנה דרובצ'בסקי, אני מורת דרך ועסקתי עד המשבר בתיירות נכנסת בעיקר.

אלנה דרובצ'בסקי: נכון להיום אני מנסה לעסוק בתיירות פנים.

אלנה דרובצ'בסקי: אבל, לצערי הרב, גיליתי שתיירות הפנים היום לא קיימת באמת.

אלנה דרובצ'בסקי: אנחנו מדברים על שוק שהוא ברובו מושבת עד כדי לא קיים כי הוא היה מבוסס על תיירות מאורגנת.

אלנה דרובצ'בסקי: נכון להיום כמו שנאמר פה, הדבר הזה לא קורה.

אלנה דרובצ'בסקי: תיירות ה-F.I.T שהזכיר נציג משרד האוצר היא לא תיירות שבאופייה מעסיקה את כל האנשים שמחזיקים את ענף התיירות.

אלנה דרובצ'בסקי: אם מדינת ישראל מעוניינת להחזיק את ענף התיירות היא צריכה למצוא דרך לייצר תכניות עבודה.

אלנה דרובצ'בסקי: תכניות עבודה כאלה הוגשו על-ידינו כמה פעמים לכמה משרדים, ביניהם משרד התיירות.

אלנה דרובצ'בסקי: הוגשו תכניות שכוללות בתוכן גם מרכיבים תקציביים, גם את הפירוט של - - -

יבגני סובה: קולות המחאה גוברים על הקול שלך.

יבגני סובה: לא שומעים אותך.

אלנה דרובצ'בסקי: זה מה יש.

אלנה דרובצ'בסקי: אני אימא בכל זאת.

יעקב מרגי: אלנה, הקולות נעימים, וזה בסדר גמור.

אימאן ח'טיב יאסין: זה בסדר גמור.

יבגני סובה: נעימים אבל לא שומעים.

אלנה דרובצ'בסקי: הינה, מה זה לשמוע קול של נשים?

אלנה דרובצ'בסקי: כאימא לילד מתחת לגיל 3 - -

אימאן ח'טיב יאסין: בדיוק.

אלנה דרובצ'בסקי: אני לא יכולה להרשות לעצמי להיכנס לעבודה חלקית כי יש הוצאות - -

יעקב מרגי: לא היית צריך להעיר.

יעקב מרגי: אלנה, מאה אחוז.

אלנה דרובצ'בסקי: - - אז אנחנו מבקשים ממשרד האוצר - -

יעקב מרגי: אלנה, ברשותך, אני מבקש לקבל אלינו למייל של הוועדה את התכניות שהגשתם.

אלנה דרובצ'בסקי: בסדר גמור.

אימאן ח'טיב יאסין: תודה רבה, אלנה.

אימאן ח'טיב יאסין: מונא, את יכולה לדבר עכשיו?

אימאן ח'טיב יאסין: אם לא נעבור לחברי הכנסת.

אימאן ח'טיב יאסין: חבר הכנסת יבגני ביקש להגיד דברים, ואנחנו אמורים להתכוונן לקראת סיכום.

יוסף ג'בארין: שמעתם את האורחים מנצרת?

אימאן ח'טיב יאסין: ניתן גם לראאד.

אימאן ח'טיב יאסין: שמענו ממורסי כשלא היית.

אימאן ח'טיב יאסין: חבר כנסת סובה, בבקשה.

יעקב מרגי: יש לנו גם חבר כנסת מורה דרך, מאיר כהן.

יעקב מרגי: אם תרצה אחר כך גם לדבר.

יבגני סובה: תודה רבה על הדיון החשוב הזה.

יבגני סובה: אני מצטרף גם לדרישות למשרד התיירות.

יבגני סובה: אני זוכר אדוני היושב-ראש וגברתי היושבת-ראש, שאנחנו קיימנו דיון עם שר התיירות אסף זמיר, והייתה התלהבות וכולנו צחקנו: איך אתה נכנס לתפקיד שר התיירות כשאין תיירות.

יבגני סובה: אז עברו כמעט שלושה חודשים וחצי, ואנחנו מצפים ממשרד התיירות לתכניות פעולה.

יבגני סובה: כשאני מסתכל על תפקודה של הממשלה אני רוצה שיהיה חזון, לא רק תכנית אופרטיבית ושיח עם משרד האוצר – שיהיה חזון.

יבגני סובה: אנחנו נקלענו לסיטואציה לא פשוטה של קורונה ולא שמעתי שמישהו מציג חזון לקחת 4,000 מורי דרך ולשלב אותם במערכת החינוך.

יבגני סובה: לא שמעתי את זה עד עכשיו, וזה מפריע לי.

יבגני סובה: לכן כשאתה לוקח מסה של אנשים ומנסה לפתור את הבעיה אז תגדיר את החזון שלך.

יבגני סובה: אני קורא לשר התיירות שיציג בוועדה הזאת.

יבגני סובה: הוא התלהב בפעם הראשונה, שיתלהב גם בפעם השנייה פה בוועדה.

יבגני סובה: שנית, סיפור קצר – אני לא יכול בלי סיפורים – ב-2014 הייתי ראש השלוחה של ערוץ בינלאומי RTVI ששודר ב-60 מדינות בעולם.

יבגני סובה: לארץ הגיע מפיק הוליוודי מוכר מאוד ממוצא רוסי ששמו טימור בקממבטו.

יבגני סובה: הוא עשה סרטים עם אנג'לינה ג'ולי ועם בראד פיט.

יבגני סובה: הוא בא לארץ לחוש את האווירה לפני שעשה סרט על בן-חור.

יבגני סובה: הוא לקח שני מורי דרך והסתובב איתם בירושלים במקומות מהמאה הראשונה לפני הספירה.

יבגני סובה: הוא הגיע לתכנית שלי לאחר מכן, וסיפר לי כמה דברים מדהימים.

יבגני סובה: הוא אמר לי: אתם הישראלים לא מנצלים את העובדה שיש לכם 24 אזורי אקלים.

יבגני סובה: מה זה אזורי אקלים?

יבגני סובה: כשאתה עושה קולנוע ישראל ובשבוע אחד אתה רוצה לעשות חורף, קיץ, מדבר – ישראל הכי מתאימה לדבר הזה.

יבגני סובה: ואז שאלתי אותו: למה אתה חושב שאנחנו לא מנצלים?

יבגני סובה: מכל הסיבות: גם בירוקרטיה, גם מחיר, גם הניסיון לשלב את ההפקות בעולם – וזה קשה.

יבגני סובה: מעדיפים לעשות את זה במצרים, בירדן, בטורקיה ולא בישראל.

יבגני סובה: אבל ישראל הכי מתאימה.

יבגני סובה: אני התרשמתי מהמקצוענות שלו – הבן אדם לא עשה צעד אחד בלי מורה דרך.

יבגני סובה: הוא לקח אנשים ושאל על כל דבר: מה זה היה לפני 2,000 שנה, ומה זה פה וכדומה.

יבגני סובה: הייתה תחושה שהוא בא לארץ הקודש, ואנחנו באמת ארץ הקודש.

יבגני סובה: אני לא יודע אם הסרט הצליח או לא הצליח אבל אני ראיתי שהבן אדם מעריך את העבודה שלכם יותר ממה שאנחנו מעריכים את העבודה שלכם.

יבגני סובה: והוא מפיק הוליוודי.

אימאן ח'טיב יאסין: תודה רבה.

יבגני סובה: משפט אחרון.

יבגני סובה: אני רוצה להגיד שמשרד התיירות צריך להעריך את העבודה שלכם, וברגע שהוא יעריך את העבודה שלכם יהיה למשרד התיירות קל גם לבנות את החזון וגם לשלב אתכם בתוך התעשייה גם עכשיו בתקופת הקורונה שמערכת החינוך זקוקה לכם ומערכות שונות, כמו אנשים שיושבים בבית וצריכים לצאת החוצה גם לנפש ולהרגיש שהם לא סגורים בבית.

יבגני סובה: בואו נזמין את שר התיירות לכאן.

אימאן ח'טיב יאסין: תודה, יבגני.

אימאן ח'טיב יאסין: נעשה ניסיון אחרון לשמוע את גב' מונא, מורת דרך מנצרת.

אימאן ח'טיב יאסין: בבקשה, דקה, מונא.

אימאן ח'טיב יאסין: שוב יש בעיה.

יעקב מרגי: יש אצלה תקלה.

אנטאנס שחאדה: היא יכולה לשמוע אותנו.

אימאן ח'טיב יאסין: אבל אנחנו לא יכולים לשמוע אותה.

אימאן ח'טיב יאסין: זאת הבעיה.

יוסף ג'בארין: יש גם נציגים כאן.

אימאן ח'טיב יאסין: הם דיברו.

אימאן ח'טיב יאסין: אני רציתי לשמוע את הקול של האישה הערבייה שעושה את העבודה הבלתי רגילה, ומעלה את הצרכים, כמו אלנה שהעלתה צרכים.

אימאן ח'טיב יאסין: ניתן לראאד מנצרת את רשות הדיבור.

אימאן ח'טיב יאסין: בבקשה, מר ראאד נסראללה, תציג את עצמך.

נסראללה ראאד: אני ראאד נסראללה מנצרת, מורה דרך, לשעבר גם עובד כנסת.

יוסף ג'בארין: - - - של חבר הכנסת חנא סוויד.

נסראללה ראאד: אני רציתי להגיד שנבצר ממונא להשתתף בישיבה כי היא אימא לארבעה ילדים, והם מושבתים בבית בגלל הסגר בנצרת.

אימאן ח'טיב יאסין: כל נצרת בבית.

נסראללה ראאד: מונא לא מקבלת יותר מ-2,500 שקל דמי אבטלה.

נסראללה ראאד: היא עובדת יחידה בבית.

נסראללה ראאד: זאת דוגמה מייצגת של מצב מורי הדרך בכלל.

נסראללה ראאד: אני רק רוצה להעלות נקודה אחת על היום שלאחר הקורונה, לאחר המצב הקיים – מה אנחנו מקווים שיהיה.

נסראללה ראאד: אנחנו יודעים ש-14,000 מורי דרך רשומים - -

פיני שני: לא רשומים 14,000.

נסראללה ראאד: נרשמו.

פיני שני: לא נרשמו.

פיני שני: ל-8,000 יש רישיון.

יעקב מרגי: פיני, תן לו לומר את הדברים.

אימאן ח'טיב יאסין: יש לנו מעט זמן.

אימאן ח'טיב יאסין: בואו ננצל אותו ביעילות, בבקשה.

נסראללה ראאד: היסטורית נרשמו 14,000 בערך, מהם רשומים דה-פקטו 8,000.

נסראללה ראאד: רק 4,000 מורי דרך עובדים בפועל.

נסראללה ראאד: אם המצב ימשיך להתקיים אנחנו נהיה עדים לנשירה מסיבית של מורי הדרך.

נסראללה ראאד: יום לאחר הקורונה לא יהיו מורי דרך.

אימאן ח'טיב יאסין: המון תודות, מר ראאד.

אימאן ח'טיב יאסין: חברתי חברת הכנסת תמר זנדברג, ביקשת דקה, בבקשה.

תמר זנדברג: תודה.

תמר זנדברג: אני מצטרפת לכל הדברים.

תמר זנדברג: אני רוצה להוסיף נושא לעניין התיירות הפנימית.

תמר זנדברג: באופן כללי היא נחשפה בקורונה אבל זה נכון כל הזמן.

תמר זנדברג: אני גם מצטרפת לבקשה להזמין לכאן את שר התיירות.

תמר זנדברג: כרגע משרד התיירות מתייחס לתפקיד של התיירות כלינה – צימרים, בתי מלון - -

קרן ברק: לא.

קרן ברק: בתור כניסת תיירים לארץ.

תמר זנדברג: כניסת תיירים לארץ, אבל בתיירות פנים זה צריך להיות כרוך בלינה.

תמר זנדברג: אבל כשהתיירות היא פנימית בישראל, והארץ היא קטנה, יש המון דברים שהם בגדר פעילויות: סיורים, ביקורים, הפקות.

תמר זנדברג: אני נחשפתי לא מזמן לנושא התיירות הכפרית ביישובים הערביים.

תמר זנדברג: זה שטח שלא מוכר כמעט לציבור היהודי, שהוא רוב המדינה – לילות רמדאן, אירוח, סיורים, היסטוריה – מכל הסוגים, והוא נופל בין הכיסאות, אין לו אבא במשרדי הממשלה.

תמר זנדברג: בוודאי ובוודאי, מה שמשבר הקורונה חשף זה שהתיירות הפנימית זה לא רק לנסוע לצימרים או לאילת, אלא זה המון פעילויות – אטרקציות, סיורים, פעילויות בכל רחבי הארץ.

תמר זנדברג: לדעתי, כדאי שהוועדה תזמין לכאן את שר התיירות כדי שנשמע אותו ואולי נציע לו, ואולי קצת נדחף לו – סליחה על המילה הבוטה – את התחום הזה שהוא תיירותי לכל הדעות.

אימאן ח'טיב יאסין: המון תודות, תמר.

יבגני סובה: איזה היסטוריה?

יבגני סובה: לפני שנת 1996 היו פה רק תפוזים.

יבגני סובה: איזו היסטוריה?

יבגני סובה: על מה את מדברת?

אימאן ח'טיב יאסין: תודה.

אימאן ח'טיב יאסין: מונא, כדרכן של נשים – מתעקשות להשמיע את קולן.

אימאן ח'טיב יאסין: ניתן הזדמנות אחרונה.

אימאן ח'טיב יאסין: מונא, את יכולה?

אבו אלעסל מונא: בוקר טוב לכולם.

אבו אלעסל מונא: שומעים אותי עכשיו?

יעקב מרגי: מברוק.

אבו אלעסל מונא: אני מונא אבו אלעסל אריסטובולוס, אני מורת דרך, אני אם לארבעה ילדים קטנים מאוד.

אימאן ח'טיב יאסין: זאת לא בעיה.

אימאן ח'טיב יאסין: זאת ברכה.

אבו אלעסל מונא: - - - ילד בן 7, שנתיים וחצי ואחד עדיין בחיתולים.

אבו אלעסל מונא: אני המפרנסת היחידה בבית.

אבו אלעסל מונא: היה לי מאוד קשה.

אבו אלעסל מונא: אני העמדתי את הבית כל הזמן ועבדתי תשעה חודשים בעבודה היפה הזאת שמייצגת את הארץ ואת המדינה, ופתאום אתה מוצא את עצמך בין הכיסאות, אין לך פיצוי, אין לך כלום.

אבו אלעסל מונא: אני קיבלתי בסוף מביטוח לאומי על תשעה חודשים רק 3,000 שקל עם דמי שכירות על הבית של 2,500 שקל וכל מיני הוצאות שאני צריכה להוציא.

אבו אלעסל מונא: זה עשה לי נזק גדול מאוד בחיים.

אבו אלעסל מונא: איך אפשר לשרוד עם 3,000 שקל?

אבו אלעסל מונא: אין לי זמן לחשוב עכשיו על הסבה, אני מבקשת פיצוי מלא, משהו שיעזור לנו עד שיפתחו את התיירות.

אבו אלעסל מונא: היום אין לי בעיה עם קורונה היום.

אבו אלעסל מונא: זה יותר טוב לי מלמות מרעב – אני והילדים שלי; או שייתנו לנו פיצוי מלא.

אימאן ח'טיב יאסין: מונא, תודה רבה.

אימאן ח'טיב יאסין: הקול שלך נשמע.

אימאן ח'טיב יאסין: אין ספק, זאת מצוקה אמיתית.

אימאן ח'טיב יאסין: אין כמו נשים שיכולות להעביר את המצוקה ואת המציאות.

אימאן ח'טיב יאסין: נקווה לפתרונות מהירים.

קרן ברק: יש לי שאלה טכנית: מורי הדרך - -

אימאן ח'טיב יאסין: אני מבינה את השאלה – הם מחולקים – גם השכירים, גם העצמאיים, גם פרילנסרים, והם נופלים בין הכיסאות.

אימאן ח'טיב יאסין: גם השעתיים.

אימאן ח'טיב יאסין: הם נפלו בין הכיסאות בסוגיה של המעמד שלהם.

קרן ברק: מה ההבדל ביניהם לבין זמר?

ג'אבר עסאקלה: זמר הוא עצמאי.

יעקב מרגי: אני אענה באופן כללי.

יעקב מרגי: בעיקרון אם נאמר מה ההבדל בין הענף הזה לבין הענף הזה - -

קרן ברק: לא ענף.

קרן ברק: עוסק מורשה.

יעקב מרגי: את באת באיחור.

יעקב מרגי: הענף הזה הוא מגוון.

יעקב מרגי: חלקם היו שכירים, חלקם היו פרילנסרים, התיירות היא עונתית.

יעקב מרגי: הם נופלים בין הכיסאות.

יעקב מרגי: ברגע שאת מדברת על עצמאים לפי מחזור – יכול להיות שברבעון שרשות המיסים מודדת זה היה נמוך, וזה לא משקף את המציאות.

יעקב מרגי: יש מציאות קשה.

יעקב מרגי: הדיון פה הוא על כל מגוון הבעיות.

יעקב מרגי: כרגע מורי הדרך הם הראשונים שנפגעו בצורה קשה.

קרן ברק: אבל הם מקבלים משהו.

קרן ברק: נכון?

יעקב מרגי: הם מקבלים משהו, אבל זה מעוות כמו הרבה עיוותים.

אנטאנס שחאדה: בגלל חלוקת הקבוצה השנתית זה מעוות את הפיצוי.

אימאן ח'טיב יאסין: חבר הכנסת מאיר כהן, בבקשה.

מאיר כהן: רציתי להגיד בקיצור – אני מתחבר לדבריה של גברתי היושבת-ראש – אני מתחבר למה שאמר חבר הכנסת מרגי – זה הפתרון: לצאת מכאן בהחלטה שמשרד התיירות, משרד האוצר ונציגי מורי הדרך יישבו יחד.

מאיר כהן: לדעתי, זאת בקשה לגיטימית ומכובדת של הוועדה.

מאיר כהן: שיישבו ויגיעו בעוד שבועיים-שלושה מהיום עם מתווה שעליו אנחנו יכולים להילחם בוועדת הכספים.

יעקב מרגי: זה כבר כתוב בסיכום.

מאיר כהן: - -כי בסופו של דבר הם גוף שנופל בין הכיסאות.

מאיר כהן: אני פוגש מדריכי טיולים שהגיעו לפת לחם.

מאיר כהן: הם לא מקבלים כלום משום דבר.

מאיר כהן: אגב, היכולות שלהם לאלתר לעומת זמרים הן הרבה יותר מורכבות.

מאיר כהן: הרעיון שעלה כאן לסבסד ימי טיול דרך הוועדים יכול להיות רעיון שיכול להושיע.

אימאן ח'טיב יאסין: תודה.

אימאן ח'טיב יאסין: ניתן את רשות הדיבור לד"ר יוסף ג'בארין כאחד היוזמים והחושבים בצורה מעמיקה על הנושא, להציג דברים לקראת הסוף.

יוסף ג'בארין: תודה, כבוד היושב-ראש וכבוד היושבת-ראש החליפית, אפשר לומר.

יוסף ג'בארין: אם להתחיל מהדברים האחרונים שאמר חבר הכנסת מאיר כהן, זה שאתם מוצאים כאן שמונה חברי כנסת זה לא מובן מאליו.

יוסף ג'בארין: זה אומר שיש כאן באמת מחויבות לנושא וההרגשה שהדרישות כאן הן צודקות וצריך פשוט להיענות להן.

יוסף ג'בארין: אנחנו עשינו עבודת הכנה.

יוסף ג'בארין: נפגשנו עם נציגי מורי הדרך, יהודים וערבים, בנצרת.

יוסף ג'בארין: זה היה מפגש של שעתיים כדי ללמוד את הנושא.

יוסף ג'בארין: למדנו את הנושא והכאב הוא גדול.

יוסף ג'בארין: זה לא הזדהות אישית, ואני יכול להזדהות אישית כי בין מורי הדרך יש גם המורה שלי לשעבר לגאוגרפיה, מר פאוזי, והמנטור שלי במפלגה לשעבר נסראללה.

אנטאנס שחאדה: המורה שלנו.

יעקב מרגי: הוא המנטור שלך במפלגה?

יוסף ג'בארין: כן.

יעקב מרגי: יש לך חשבון ארוך איתך.

יוסף ג'בארין: גם - - - שלי.

יוסף ג'בארין: תבין, נציג משרד התיירות, הדרישות שמוצגות זה לא דרישות בשמים.

יוסף ג'בארין: אלה דרישות שאפשר להגיע לעמק השווה ולבוא לקראתן, וחלק מהשינויים שהם דורשים גם מאוד מתבקשים.

יוסף ג'בארין: נניח, כמה קילומטרים צריך להיות הקריטריון כדי לקבל שיפוי או סיוע – אלה דברים שצריך להבין מהשטח מה הם דורשים ואיך אפשר להתאים את המתווה גם של משרד התיירות ושל משרד האוצר.

יוסף ג'בארין: לכן אני פונה אליכם: גם אליך במשרד התיירות וגם במשרד האוצר – אנחנו מבינים שיש כאן דרישה מאוד צודקת.

יוסף ג'בארין: אנחנו יודעים שזה מחייב גם תקציבים, אבל לא מדובר בתקציבים גדולים.

יוסף ג'בארין: אתם יכולים לעשות את זה.

יוסף ג'בארין: יש גם מתווה מאוד הגיוני.

יוסף ג'בארין: מאוד התרשמנו מהעבודה המקצועית שהם עשו גם לקראת הכנת המתווה והגיע הזמן להוציא את הענף הזה מהמצוקה ולהציל אותו, וכמובן, את המשפחות שזקוקות מאוד לסיוע של כולנו.

אימאן ח'טיב יאסין: תודה.

אימאן ח'טיב יאסין: משפט אחרון ליוזם, חבר הכנסת ד"ר אנטאנס שחאדה.

אנטאנס שחאדה: אני רוצה להודות לחברי הוועדה, ליושב-ראש הוועדה וליושבת-ראש הוועדה החליפית.

אנטאנס שחאדה: היה דיון מאוד חשוב.

אנטאנס שחאדה: אנחנו רוצים לעזור ולהעצים אותם.

אנטאנס שחאדה: הם היו אובדי עצות, וזה השילוב בין עבודת השטח לבין העבודה הפרלמנטרית.

אנטאנס שחאדה: כבוד היושב-ראש, אני מאוד מעריך את ההיענות של הוועדה ואת הטיפול באופן כללי בבעיות ספציפיות שאנחנו מעלים ועל ניהול הישיבה היום של כבוד היושבת-ראש.

אימאן ח'טיב יאסין: תודה.

ג'אבר עסאקלה: אני מבקש לומר משפט.

אימאן ח'טיב יאסין: משפט אחד, בבקשה.

ג'אבר עסאקלה: אני מצפה שבעקבות הישיבה הזאת משרד התיירות יישב, יבוא עם תכנית - -

אימאן ח'טיב יאסין: זה מה שיש כאן בדיוק.

ג'אבר עסאקלה: - - ולא להשאיר את הדברים באוויר.

ג'אבר עסאקלה: אני מציע שמשרד התיירות יתחייב על מועד שבו הוא יביא את התכנית.

ג'אבר עסאקלה: תודה.

אימאן ח'טיב יאסין: תודה רבה, חברים וחברות על הדיון החשוב הזה, תודה ליושב-ראש שנתן לי את הזכות לנהל את הישיבה.

אימאן ח'טיב יאסין: אין ספק שזהו נושא חשוב.

אימאן ח'טיב יאסין: אני צוללת מיד לסיכום: הוועדה שמעה על המצוקה של מורי הדרך בתקופה זאת ובפרט על מצוקתם של מורי הדרך הערביים, ומודה לחבר הכנסת אנטאנס שחאדה על היוזמה לדיון החשוב הזה.

אימאן ח'טיב יאסין: הוועדה קוראת למשרד התיירות לנקוט פעילות לעידוד תיירות פנים ולהגיש לוועדה את התכנית שהיא מגבשת לשם כך עד יום 1 בנובמבר 2020.

יוסף ג'בארין: זה לא ארוך מדי?

יעקב מרגי: אתה רוצה שזה יתקיים?

אימאן ח'טיב יאסין: זה היה יותר ארוך וקיצרתי בחודש.

יעקב מרגי: אין לי בעיה גם בשבוע הבא.

אימאן ח'טיב יאסין: אנחנו כבר רואים מהתגובות מה המציאות.

אימאן ח'טיב יאסין: אני ממשיכה: הוועדה תובעת ממשרד האוצר לקדם תוספת תקציב למשרד התיירות לצורך עידוד תיירות הפנים עוד לפני סיום הדיונים על התקציב.

אימאן ח'טיב יאסין: הוועדה מבקשת ממשרד האוצר לפעול בהקדם לביטול ההחרגה של בעלי רכב אשכול מתוכניות הסיוע.

אימאן ח'טיב יאסין: הוועדה מבקשת ממשרד האוצר לדווח לוועדה על כך עד יום 1 באוקטובר 2020.

אימאן ח'טיב יאסין: הוועדה מבקשת ממשרד התיירות להעביר לאישורה עד יום 1 בנובמבר 2020 את תקנות שירותי התיירות (מורי דרך) שמטרתן לבטל את הדרישה לתשלום אגרה בעת חידוש הרישיון.

יעקב מרגי: בהוראת שעה.

אימאן ח'טיב יאסין: הוועדה קוראת למשרד התיירות ליזום ולקדם מול המשרדים האחרים הכשרות מקצועיות והעשרה מקצועית למורי הדרך.

אימאן ח'טיב יאסין: הוועדה קוראת לנציגות העובדים במגזר הציבורי לקחת חלק בעידוד תיירות הפנים ולהוציא את נציגי העובדים לפעילות ולסיורים ברחבי הארץ בשיתוף עם מורי הדרך.

אימאן ח'טיב יאסין: הוועדה מבקשת גם מהאיגוד ומוועד עובדי מורי הדרך להגיש את התכניות שלו לשולחן הוועדה בתקופה הכי קרובה שאפשר.

אימאן ח'טיב יאסין: אנחנו מבקשים דיון משותף בין שלושת הגורמים הרלוונטיים: משרד התיירות, משרד האוצר ונציגי מורי הדרך לגיבוש תכנית משותפת ומוסכמת על שלושתם עד 1 באוקטובר.

אימאן ח'טיב יאסין: תודה רבה.